b"\n_START_ARTICLE_\nLeros\n_START_SECTION_\nHist\xc3\xb2ria\n_START_PARAGRAPH_\nSegons Homer l'illa va participar en la guerra de Troia sota els caps Antifos i Feidotos, descendents d'H\xc3\xa8rcules. Segons Anax\xc3\xadmenes de Lampsacos, Leros i Ic\xc3\xa0ria foren colonitzades per Milet, per\xc3\xb2 aix\xc3\xb2 segurament fou per preparar la revolta j\xc3\xb2nic, i erigir a les illes fortaleses per una m\xc3\xa9s f\xc3\xa0cil defensa, per\xc3\xb2 la revolta j\xc3\xb2nia fou dominada i l'illa va quedar sotmesa a P\xc3\xa8rsia com a depend\xc3\xa8ncia de Milet. Despr\xc3\xa9s de les guerres m\xc3\xa8diques va seguir Milet i va ser aliada d'Atenes, alian\xc3\xa7a que va mantenir durant la guerra del Pelopon\xc3\xa8s fins que al final de la guerra, Milet i les seves dependencies, incloent Leros, van passar a Esparta (404 aC); al segle seg\xc3\xbcent va caure sota influ\xc3\xa8ncia de Rodes. El 357 aC fou incorporada C\xc3\xa0ria per Mausol, i el 340 aC va passar a P\xc3\xa8rsia. El 332 aC amb la vict\xc3\xb2ria d'Alexandre el Gran l'illa va esdevenir un estat aliat a Maced\xc3\xb2nia. A la mort d'Alexandre es va aliar a Rodes i a Egipte. Aliada de Roma a la meitat del segle II aC va ser incorporada a l'imperi al final del segle I aC, probablement dins la prov\xc3\xadncia de Creta. _NEWLINE_El per\xc3\xadode rom\xc3\xa0 fou seguit pel bizant\xc3\xad sota els quals fou part de la tema de Samos. El 1309 els cavallers de Sant Joan de Rodes van desembarcar a l'illa i el 1314 se'n van apoderar i la van fortificar. Fou atacada pels otomans (l'almirall Kemal Reis) el 1505 sense \xc3\xa8xit, i altre cop el 1508. Per un tractat amb la Porta otomana, els cavallers van cedir Leros el 24 de desembre de 1522, i fou ocupada pac\xc3\xadficament el 1523. Sota els turcs va gaudir de fet d'un r\xc3\xa8gim d'autonomia. _NEWLINE_Va participar en la revolta grega del 1821 per\xc3\xb2 pel tractat del 3 de febrer de 1830, signat a Londres, Gr\xc3\xa8cia va haver de renunciar a les illes a canvi d'Eubea._NEWLINE_El 1911 va esclatar la guerra entre It\xc3\xa0lia i l'Imperi Otom\xc3\xa0, i el 1812 fou ocupada pels italians i inclosa despr\xc3\xa9s a l'administraci\xc3\xb3 del Dodecan\xc3\xa8s. En aquesta \xc3\xa8poca va arribar a tenir els seus propis segells per les comunicacions amb Turquia. El 1930 es va fundar Portolago (Lakki) que \xc3\xa9s el port natural m\xc3\xa9s gran d'aig\xc3\xbces fondes de la Mediterr\xc3\xa0nia. Portolago va esdevenir una base militar essencial pels italians i el mateix Benito Mussolini hi va tenir una resid\xc3\xa8ncia._NEWLINE_Durant la segona guerra mundial fou un dels objectius m\xc3\xa9s atacats pels aliats (nom\xc3\xa9s Creta va ser m\xc3\xa9s bombardejada). Despr\xc3\xa9s de l'armistici amb It\xc3\xa0lia del 8 de setembre de 1943, els brit\xc3\xa0nics van ocupar l'illa i els alemanys la van bombardejar cont\xc3\xadnuament i finalment fou ocupada el novembre de 1943 despr\xc3\xa9s de la batalla de Leros (12 a 16 de novembre de 1943). Un any despr\xc3\xa9s fou alliberada per un batall\xc3\xb3 grec i posada sota administraci\xc3\xb3 militar brit\xc3\xa0nica fins al 1948 quan l'illa i les altres del Dodecan\xc3\xa8s foren entregades a Gr\xc3\xa8cia el 7 de mar\xc3\xa7 de 1948."